정조 5년
辛丑六月二十四日卯時。上御涵仁亭。大臣備局堂上引見入侍時。領議政徐命善。行副司直徐有慶。兵曹判書李性源。刑曹判書金魯鎭。禮曹判書鄭民始。咸春君李昌運。戶曹參判徐有隣。行訓鍊都正李敬懋。行副司直蔡弘復。副校理李鼎運。右副承旨趙時偉。假注書趙衍德。事變假注書李彙鈺。記事官文采五。別兼春秋李集斗。以次進伏訖。命善曰。日氣陰濕。勞動之餘。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。命善曰。昨日前席。未及盡達。而今此誓戒。只隔數日矣。曉熱尙未退去。湯劑亦已停止。此時勞攘。極甚悶慮。伏願亟寢成命。以副區區之望焉。上曰。當觀勢下敎矣。命善曰。臣聞摠裁官言。則以爲景廟實錄。當自今始役。而一番徑稟後。可以仰役云矣。上曰。依例爲之。可也。命善曰。臣才器鈍劣。識見空疎。三事重任。固難承當。而自近以來。病狀沈痼。精力衰頹。强策奔走。觸處生疣。顧念國事。每切惶悶。而所恃者。惟僚相矣。今此鼎席殆空。國事多艱。以臣病狀。獨當重任。尤非可勘。而姑未請解者。只以顒俟休慶。未敢言私者。良以此也。伏乞聖明。體諒焉。上曰。予豈不知其卿懇。而古亦有獨相任事之例。卿勿復言也。命善曰。屢次煩達。極涉猥屑。而獨據台席。以僨國事。則揆以公私。寧不渴悶。惟願亟降處分焉。上曰。前右相纔已見解。暫致閑休。亦或無妨。雖卽令重卜。安知其出仕乎。命善曰。若降飭敎。則安得不出乎。上曰。當諒處矣。命善曰。此東萊府使趙英鎭狀啓也。枚擧訓別等手本。以爲西館東大廳西行廊五十六間及五處門間各一間。昨年憢燼處。館守倭裁判倭等。懇請改建。係是自我造給之家。不可一向防塞。令廟堂稟旨。分付爲請矣。相考前例。則東西門廊之燒燼。非一非再。而或於七年後改建。或於八年後改建。未免太遽。且旣有前頭送使推移居接之所。今此改建。尤不至緊急。姑待後日。更爲議處事。使之開諭。何如。上曰。依爲之。出擧條命善曰。兵曹判書李性源。方在劇務。且當都政。金吾之任。今姑許遞。何如。上曰。依爲之。出擧條上曰。蔡濟恭。久在軍銜。今有當窠乎。命善曰。史役未訖。從後除拜。亦未晩矣。上曰。北道武士擬薦事。何以爲之乎。性源曰。昨令擬薦。則部薦十七人。守薦四十三人矣。上曰。無見漏者乎。性源曰。只九人不得越薦矣。上曰。昨日試射時。北人擧皆欣悅乎。性源曰。果然矣。命善曰。昨日恩典。非但渠輩之慰悅。必致遐土之聳動矣。民始曰。臣昨見關北人。則擧皆欣抃。而箭竹。尤爲緊重矣。性源曰。武士之腰帶鐵鞭事。臣果博問。則以爲自北上來時。作爲防身之物。而仍帶入庭。射近宮墻事。謂以向東放射。故誤落宮墻云矣。上曰。此是無情之事。不必深罪矣。命善曰。聖敎至當矣。性源曰。此人將以本道勘律。而該曹發關。措辭甚嚴矣。上曰。監司則參量勘處。好矣。上曰。武士中七人技藝。果何如。性源曰。膂力馬才。果稍勝於他人矣。上曰。武士當觀身言書辦。而亦有方略之可試。卿與三軍門大將。偕往取才。自政院入稟。可也。敬懋曰。明日未可往試。當以再明日擧行矣。上曰。雖値殿座。勿拘擧行。可也。命善曰。李憲默之特施陞擢。實是聖德事。而自前嶺人。每沾優恩。必多感幸矣。上曰。李憲默特是久次。故有此陞資耳。命善曰。義城文官金宗敬。乃是嶺南士族。分館時誤付國子。故不肯從仕。殆近十年。嶺人莫不稱屈。且其弟宗發。登科後卽隷槐院。方爲別檢。兄弟間分館之各異。亦非綜核之政。金宗敬。依槐院例。調用。何如。上曰。依爲之。出擧條命善曰。新溪君家山訟事。處分誠得宜矣。臣於伊日。切欲仰奏。而御史旣請掘移。故未敢有言。而聞其本事。則丙戌年多發軍校。掘壙禁葬云云。果是虛言。且奉朝賀箚中。亦無提及。而御史盤問時。推見議送。則果是挾書之事云。已決之訟。不必更起。而奉朝賀。則若有欺罔之科云矣。上曰。今予處分。實非扶抑。而其在敦親之議。豈可先許而後禁乎。至於奉朝賀。則不必引此而爲嫌。外論。果何如。民始曰。處分。極得當云矣。上曰。李益恢所坐。亦是他罪矣。命善曰。然矣。上曰。摠戎使何不入來乎。命善曰。臣果往復。則非但痛勢之難强。久據將任。實涉未安。將欲請遞云。情志雖如許。此時將任。豈可輕遞乎。上曰。摠帥之無端請免。亦乖朝體。雖施譴罷。亦無所惜矣。命書榻敎曰。摠戎使徐在寧罷職。上曰。摠戎使。誰當擬望耶。命善曰。若以前望擬入。則金孝大李柱國李邦一。是矣。上曰。若通新望。則不出亞將中。而亦無可合人。誠可悶矣。命善曰。非但此也。千別將。亦乏人云矣。上曰。訓將入侍。彙鈺承命出。與具善復偕入進伏。上曰。本局軍兵。擧皆壯健乎。善復曰。在昔孝廟時。鍾樓半邊。全屬都監。故軍樣果爲稍實矣。自近以來。漸致凋殘。反不如禁御兩營標下軍矣。上曰。都監。自是上軍門。而反居兩營之下者。儘不成說矣。善復曰。古則有五提調而各掌一事。大將則只摠軍兵矣。伊後各事責應。反有弊端。故仍罷五提調而大將都察矣。上曰。訓營。國之重寄。而近來凋弊莫甚。當有矯捄之政。而至於船隻。反欲革罷。實非商量事矣。命善曰。又減移劃米之說。亦甚可怪矣。上曰。今番臭載之船。凡幾隻乎。善復曰。二隻矣。上曰。致敗船格。完伯狀啓。請以梟示。而此實難。卿見狀本乎。善復曰。臣未得見矣。上曰。刑判何以回關乎。魯鎭曰。當此藏刑之時。有難施律更査。故破後勘律之意。措辭矣。上曰。金敍九。渠以官長。有此干犯。則固當直招。而如是供辭。極涉駭痛。當待更査。可以處分矣。命善曰。金敍九事。誠可怪矣。上曰。作隊船事。何以爲之乎。命善曰。湖西則始設作隊。而全羅左道則當設漕倉矣。民始曰。都監船隻。必載二千石。然後始乃發船。故必致破傷。良以此也。有隣曰。再運則輒至五六月。勢所固然。而專責本倅者。是甚難便矣。民始曰。臣待罪宣惠。故熟知船弊矣。古則大船居多。故稅船無難。而自近以來。船數漸縮。每致再運晩發。故今年兩南所失。殆近七千餘石之多。海南則全數見破。是甚可悶矣。上曰。若設漕船。則似甚爲宜矣。民始曰。漕船之設。近亦弊生。以昨今年論之。穀簿未免減縮。守令中擇其幹事人。俾定差員。使之領來。宜矣。上曰。所謂差員。差以禁軍邊將。故每有此弊矣。民始曰。船隻見今無多。以戰兵船載其稅穀。恐合宜矣。上曰。訓將之意。何如。善復曰。戰船。事係年久。猝難發通矣。上曰。戰兵船樣。可合運稅耶。有隣曰。昨年習操時。臣見船樣。則製樣太重。不得任意行船。故以致破傷。兵房船則爲制最輕。行運極捷。故終不至破傷矣。上曰。戰船。以舊制造出。何如。民始曰。船人必以速朽爲利。故終不如舊造成。且以戰用論之。輕捷無妨。以故在昔李舜臣。每以私船用之矣。善復曰。龜船始自李舜臣造出。而爲制甚輕捷矣。上曰。伊後帥臣何不修改此船乎。命善曰。近來武臣。專事官祿。不念國事。故每有此弊矣。上曰。訓將。卽是武宗。申飭武臣。若有犯者。隨卽論罪。可也。命善曰。古則大將貶其可否。則該曹不得擬望。果有例矣。民始曰。兩南儲置米。每患不足。年年以常賑穀推移補用。不但有難繼之患。均廳軍作米。旣無運來之道。便作無用之物。以軍作米移用於儲置。而兩南京廳米中。分數給代於均廳。則彼此相資。可謂兩便。嶺南軍作米一萬石。湖南軍作米七千石。移錄儲置。以爲需用之地。何如。上曰。依爲之。出擧條民始曰。拯劣米之待秋收捧。開春上納。自是事目。而近來外方。毋論豐歉。一例請退。遂使許多國穀便歸空棄。徒長奸弊。事之無謂。莫此爲甚。況今年臭載。厥數夥然。決不可一任抛置。如前無實。今年則京畿及三南各邑拯劣米。待秋一一收捧。待明春。別陳省準數上納。而毋得狀請停退之意。另加申飭。從前已停退者。亦爲限年收捧上納。而如是另飭之後。若又因循。不善擧行。則該邑守令。各別勘處。道臣亦當論責之意。一體嚴飭。何如。上曰。依爲之。出擧條上曰。吏判。謝恩後入侍事。分付。彙鈺承命出。與李衍祥偕入進伏。上曰。委卿此任。非但熟手。爲人謹實。政多虛閑。故有是命焉。卿其諒之。伊日事。卿在侍班。可知顚末矣。屢度政望。初不擇擬。至於柳星漢之罪犯。輒擬臺望。是豈成說。尙用怪駭矣。卿於注擬。雖有些少做錯。必當悉心爲政。以是預慰也。衍祥曰。今蒙恩敎。明雖僨敗。實無所辭。而第近無當政。事多生疎。是極惶悶矣。上曰。在今政格。專在祛沈滯恢公道。必以在鄕人檢擬。先務疏通之政。以致慰悅之政。可也。衍祥曰。臣方肅謝。故姑未爲政。而見今出六最多。窠關太窄。方來擬望之際。其所僨誤。不言預料矣。上曰。卿言過矣。今餘幾窠乎。衍祥曰。姑未領知矣。上曰。在今急務。專在通淸。卿其善爲也。命備堂先退。時偉曰。明日殿座時。儀仗。當如例擧行。而雲寶劍。何以爲之乎。上曰。明日若設取才。則雲劍望。付標以入。可也。命退。諸臣以次退出。